b'\n_START_ARTICLE_\nBlitzkrieg\n_START_PARAGRAPH_\nBlitzkrieg (tysk for lynkrig) er en angrepskrigf\xc3\xb8ring som utnytter overraskelsesmomentet, og som sl\xc3\xa5r til med stor og konsentrert kraft med sikte p\xc3\xa5 \xc3\xa5 sl\xc3\xa5 ut motstanderen i l\xc3\xb8pet av kort tid. Angrepsstyrkene best\xc3\xa5r av mobile panserstyrker med luftst\xc3\xb8tte. Gjennom bruk av kombinerte styrker i en man\xc3\xb8verkrigf\xc3\xb8ring tar strategien sikte p\xc3\xa5 \xc3\xa5 bringe forsvareren ut av balanse ved \xc3\xa5 gj\xc3\xb8re det vanskelig for denne \xc3\xa5 finne hvor forsvarsstyrken skal settes inn i en front som er i stadig bevegelse, og s\xc3\xa5 til slutt sl\xc3\xa5 dem i et avgj\xc3\xb8rende, knusende slag.\n_START_SECTION_\nLynkrigens strategi\n_START_PARAGRAPH_\nLynkrigens strategiske m\xc3\xa5l var \xc3\xa5 unng\xc3\xa5 en langvarig utmattelseskrig (tofrontskrig) mot en overlegen koalisjon av fiender. Fiendene skulle sl\xc3\xa5s \xc3\xa9n om gangen, med sm\xc3\xa5 egne tap \xe2\x80\x93 og de erobrede omr\xc3\xa5dene skulle utnyttes til \xc3\xa5 \xc3\xb8ke ressursgrunnlaget med erobret krigsmateriell, r\xc3\xa5varer, fabrikker, tvangsarbeidere osv.\n_START_SECTION_\nF\xc3\xb8r f\xc3\xb8rste verdenskrig\n_START_PARAGRAPH_\nBlitzkrieg hadde sine forgjengere, helt tilbake til oldtiden. B\xc3\xa5de Hannibal, Julius C\xc3\xa6sar, Septimius Severus og Napoleon er anf\xc3\xb8rt blant h\xc3\xa6rf\xc3\xb8rere som har drevet blitzkrieg. Iallfall hadde de det til felles at de slo tallmessig overlegne h\xc3\xa6rstyrker ved overraskende, lynsnare fremst\xc3\xb8t, oftest ved hjelp av kavaleri. Forskjellen var at de manglet motoriserte hjelpemidler._NEWLINE_Konseptet om \xc3\xa5 sl\xc3\xa5 fienden gjennom et avgj\xc3\xb8rende slag fantes for eksempel hos Moltke p\xc3\xa5 1870-tallet. Forskjellen f\xc3\xb8r og under andre verdenskrig i forhold til tidligere var de ressursene som Tyskland hadde til r\xc3\xa5dighet. Mekanisert infanteri og stridsvogner gjorde det mulig \xc3\xa5 utnytte konseptet og synliggj\xc3\xb8re konseptet i st\xc3\xb8rre grad enn f\xc3\xb8r. Begrepet Blitzkrieg kom f\xc3\xb8rst i etterkrigstiden som en forklaring p\xc3\xa5 hvilken type krigf\xc3\xb8ring tyskerne drev med.\n_START_SECTION_\nMellomkrigstiden f\xc3\xb8r Hitler\n_START_PARAGRAPH_\nEtter Tysklands tap i skyttergravskrigen under f\xc3\xb8rste verdenskrig ble det i Versaillestraktaten satt opp regler for st\xc3\xb8rrelsen p\xc3\xa5 den tyske h\xc3\xa6ren. Den totale st\xc3\xb8rrelsen kunne ikke overskride 100\xc2\xa0000, og Tyskland fikk ikke ha noe luftforsvar eller noen pansertropper. Bruk og utvikling av ub\xc3\xa5ter ble ogs\xc3\xa5 forbudt. Tyskland fikk heller ikke ha noen generalstab._NEWLINE_Tyskerne begynte tidlig \xc3\xa5 omg\xc3\xa5 forbudene i Versailles-traktaten, bl.a. ved at en opprettet en generalstab under navnet Truppenamt (troppskontor). Utover p\xc3\xa5 1920-tallet begynte Heinz Guderian \xc3\xa5 forske p\xc3\xa5 bruk av mekaniserte styrker. Erfaringer fra \xc3\x98stfronten viste at en mindre og bevegelig styrke var bedre enn en st\xc3\xb8rre og statisk. Guderian la ogs\xc3\xa5 stor vekt p\xc3\xa5 bedre kommunikasjoner mellom avdelingene._NEWLINE_I 1926 samarbeidet Reichswehr og Den r\xc3\xb8de arm\xc3\xa9 i milit\xc3\xa6r\xc3\xb8velser i Kazan og Lipetsk. Disse \xc3\xb8velsene ble holdt i Sovjetunionen for \xc3\xa5 skjule dem for seierherrene fra f\xc3\xb8rste verdenskrig.\n_START_SECTION_\nHitler kommer til makten\n_START_PARAGRAPH_\nEtter Adolf Hitlers maktovertagelse i 1933 begynte nazistene for alvor \xc3\xa5 gjenoppbygge milit\xc3\xa6rmakten, i strid med forpliktelsene fra Versaillestraktaten._NEWLINE_Luftwaffe ble gjenopprettet under Hermann G\xc3\xb6rings ledelse, samtidig som pansertroppene oppsto. Hitler s\xc3\xb8rget ogs\xc3\xa5 for produksjon av stupbombere, da han var en stor tilhenger av Guderians id\xc3\xa9er._NEWLINE_Da den spanske borgerkrigen begynte i 1936, ble tre tyske panserkompanier med \xc2\xabfrivillige\xc2\xbb sendt for \xc3\xa5 st\xc3\xb8tte Francos nasjonalister. Dessuten ble Legion Condor opprettet for \xc3\xa5 la Luftwaffe teste ut nye fly og doktriner. Det fryktede Junkers Ju 87 \xc2\xabStuka\xc2\xbb ble for f\xc3\xb8rste gang pr\xc3\xb8vd i Spania.\n_START_SECTION_\nBlitzkrieg i andre verdenskrig\n_START_PARAGRAPH_\nUnder denne krigen kunne Guderians og andres blitzkrieg-teorier utpr\xc3\xb8ves i praksis.\n_START_SECTION_\nPolen 1939\n_START_PARAGRAPH_\nTyskernes Polen-felttog i september 1939 er av og til kalt blitzkrieg. Men taktisk ble felttoget gjennomf\xc3\xb8rt konvensjonelt. Wehrmacht var fortsatt i liten grad motorisert, selv om b\xc3\xa5de Luftwaffe og panserstyrkene gjorde en betydelig innsats. De deler av dette felttoget som involverte rask framrykning av panserstyrker med sterk flyst\xc3\xb8tte var derfor det f\xc3\xb8rste eksempler p\xc3\xa5 Blitzkrieg. Den raske gjennomf\xc3\xb8ringen skyldtes mest at tyskerne var knusende overlegne innen alle v\xc3\xa5penarter og antall soldater. Strategisk var felttoget en suksess fordi det lot seg gjennomf\xc3\xb8re uten at Storbritannia og Frankrike l\xc3\xb8ftet en finger for \xc3\xa5 hjelpe sine allierte i Polen. Dermed kunne tyskerne, med moderate kostnader, utvide ressursgrunnlaget kraftig \xe2\x80\x93 selv om de fortsatt var tallmessig og materielt underlegne da de startet offensiven p\xc3\xa5 vestfronten v\xc3\xa5ren etter.\n_START_SECTION_\nFrankrike\n_START_PARAGRAPH_\nDet mest kjente eksempel p\xc3\xa5 blitzkrieg var den tyske offensiven vestover i mai\xe2\x80\x93juni 1940. Med moderate tap (bl.a. ca. 35 000 soldater, eller 2\xc2\xa0% av styrken) klarte de p\xc3\xa5 seks uker \xc3\xa5 knuse tallmessig overlegne allierte h\xc3\xa6rer og erobre Nederland, Belgia og Frankrike. Da tyskerne gikk til angrep, rykket et britisk ekspedisjonskorps og flere franske divisjoner nordover for \xc3\xa5 komme sine belgiske allierte til unnsetning. De fant det visstnok ikke spesielt p\xc3\xa5fallende at de tyske flystyrkene lot dem marsjere uforstyrret. Helt uventet satte s\xc3\xa5 tyskerne inn et angrep med store panserstyrker over de skogkledde \xc3\xa5sene i Ardennene, for s\xc3\xa5 \xc3\xa5 n\xc3\xa5 Kanalen og dermed splitte de allierte styrkene. S\xc3\xa5 uforberedt p\xc3\xa5 dette var de allierte at de tyske stridsvognene kunne fylle bensin p\xc3\xa5 bensinstasjoner underveis. Av og til har Hitler feilaktig f\xc3\xa5tt \xc3\xa6ren for denne taktikken, som stammer fra generalen (senere marskalk) Fritz Erich von Manstein.\n_START_SECTION_\nNord-Afrika\n_START_PARAGRAPH_\nErwin Rommel hadde utmerket seg i Frankrike-felttoget, men ble f\xc3\xb8rst og fremst ber\xc3\xb8mt for sin innsats som sjef for tyskernes Afrikakorps. I 1941-42 anvendte han lynkrigmetoder, til dels mot materielt overlegne fiendtlige styrker. Sommeren 1942 tok han festningen Tobruk nesten uten egne tap - og n\xc3\xa5dde helt til El Alamein i Egypt. Men der ble han stanset, og i oktober m\xc3\xa5tte han trekke seg ut av Egypt.\n_START_SECTION_\n\xc3\x98stfronten\n_START_PARAGRAPH_\nUnder Operasjon Barbarossa, det tyske angrepet p\xc3\xa5 Sovjetunionen i 1941, kom panserstyrkene virkelig til sin rett. Store sovjetiske formasjoner ble omringet av den raske fremrykningen, noe som f\xc3\xb8rte til at tyskerne tok store mengder krigsfanger._NEWLINE_Sovjetunionens store st\xc3\xb8rrelse gjorde imidlertid at Den r\xc3\xb8de arm\xc3\xa9 kunne trekke seg stadig lenger tilbake uten at Wehrmacht vant noen avgj\xc3\xb8rende seier. Tyskernes lynkrig p\xc3\xa5 \xc3\xb8stfronten gikk over til en utmattelseskrig. Da vinteren kom for fullt rundt 6. desember 1941, ble tyskerne stanset. Ikke nok med det: Sovjeterne startet en motoffensiv, og tyskerne ble kastet tilbake langs hele fronten. De skulle nok vinne slag senere ogs\xc3\xa5, men den f\xc3\xb8rste sovjetiske vinteroffensiven innebar et strategisk nederlag for tyskerne._NEWLINE_Sommeren 1942 satte Tyskland i gang nok en offensiv, men bare p\xc3\xa5 s\xc3\xb8rfl\xc3\xb8yen, og tross stor fremgang klarte de ikke \xc3\xa5 omringe de sovjetiske hovedstyrkene. Og ved Stalingrad ble de stanset. Den russiske motstandsviljen var s\xc3\xa5 stor at byen ble holdt, og etter de tyske Stalingrad-styrkenes kapitulasjon i februar 1943 var det slutt p\xc3\xa5 den tyske fremgangen. Etter 1943 ble det slutt p\xc3\xa5 vellykkede tyske offensiver i \xc3\xb8st.\n_START_SECTION_\n\xc3\x98stfronten 1944\n_START_PARAGRAPH_\nMens for eksempel sovjeternes forsvar av Sevastopol og Stalingrad i 1942 var eksempler p\xc3\xa5 utmattelseskrig, var sommeroffensiven 1944 i Hviterussland, Operasjon Bagration, inspirert av tyskernes lynkrig. Forskjellen fra tyskernes lynkrig tre \xc3\xa5r f\xc3\xb8r var at angriperne var knusende overlegne b\xc3\xa5de i mannskapsstyrke, artilleri, panserv\xc3\xa5pen og fly.\n_START_SECTION_\nVestfronten 1944-45\n_START_PARAGRAPH_\nI likhet med sovjeterne hadde Den amerikanske h\xc3\xa6ren og George S. Patton etter hvert overtatt tyskernes blitzkrieg-taktikk. Etter at vestmaktene sist i juli 1944 hadde brutt ut av invasjonssonen i Normandie, gjenerobret de raskt resten av Frankrike._NEWLINE_Vinteren 1944\xe2\x80\x9345 s\xc3\xa5 man det siste st\xc3\xb8rre tyske offensive fors\xc3\xb8ket p\xc3\xa5 vestfronten, da tyske styrker gikk til angrep i Ardennene. Selv om vestmaktene generelt var sv\xc3\xa6rt overlegne (s\xc3\xa6rlig i luften), klarte tyskerne i all hemmelighet \xc3\xa5 bygge opp en styrke p\xc3\xa5 \xc3\xb8stsiden av Ardennene som var langt sterkere enn de svake allierte avdelingene p\xc3\xa5 dette frontavsnittet. Samtidig utnyttet de fem dagers t\xc3\xa5ke og sn\xc3\xb8, et v\xc3\xa6r som holdt vestmaktenes luftstyrker p\xc3\xa5 bakken. Til \xc3\xa5 begynne med stormet tyskerne frem, men ble snart stanset.'